
			Til Noah

			En stor takk for hjelpen med research, og for at du var en av de første korrekturleserne. Vi gleder oss til å se mer av din Pelé-magi på banen.

			SPILL SOM HELTENE DINE

			TAKK TIL:

			Først og fremst vil jeg takke alle i Bonnier Books for støtten, og for måten dere styrer det stadig voksende Football Heroes-skipet på. Det er både en ære og en glede å få skrive historier for den neste generasjonen fotballfans. Takk også til agenten min, Nick Walters, som gjør at jeg kan fortsette å ha drømmejobben.

			En ekstra stor takk til alle lærere, bokhandlere og bibliotekarer som har anbefalt disse bøkene, og selvfølgelig til leserne. Denne serien er en suksess på grunn av dere.

			Over til venner og familie. Jeg hadde ikke skrevet denne bokserien hvis det ikke hadde vært for broren min, Tom. Jeg er veldig takknemlig for at han har hatt troen på meg som forfatter. Jeg er også veldig takknemlig overfor resten av familien min, spesielt Mel, Noah, Nico og selvfølgelig mamma og pappa. Det er foreldrene mine som ga meg mine to største lidenskaper: fotball og bøker. De er en inspirasjon for alt jeg gjør.

		

	
		
			KAPITTEL 1

			KONGEN ER TILBAKE

			Estadio Azteca, Mexico City, 21. juni 1970

			Pelé slet med å få sove. Det var for mange tanker som surret i hodet hans.

			I morgen skulle VM-finalen i 1970 spilles – Brasil mot Italia – og det kunne bli den største dagen i hans liv. Fans over hele verden kom til å benke seg foran TV-apparatene, og millioner av brasilianere stolte på at han skulle sikre dem nok en VM-tittel. Det var ikke rart at presset og nervene holdt ham våken.

			For Pelé handlet dette mesterskapet om to ting: Om å glede alle de der hjemme i Brasil og om å sette sitt preg på det som var hans siste VM. Nå var han bare nitti minutter unna å få begge drømmene oppfylt. 

			Det siste året hadde føltes som en tåke. Pelé hadde trukket seg fra landslaget etter et skuffende VM i 1966, der Brasil ble slått ut i gruppespillet. Men nå var han tilbake, denne gangen i Mexico, for å gjøre et siste forsøk på å vinne Jules Rimet-trofeet. 

			Pelé sovnet til slutt, og da han våknet neste morgen, kjente han en bølge av energi og viljestyrke strømme gjennom kroppen. Han trakk pusten dypt, stod opp og trakk gardinene fra vinduet for å slippe inn morgensolen.

			«Dette ser ut som en perfekt dag å vinne VM på», sa han til seg selv og smilte.

			Under frokosten med lagkameratene og senere på bussreisen til stadion kjente han på en blanding av nervøs energi og rolig selvtillit, og han hadde sommerfugler i magen.

			Han gikk inn i garderoben med det han håpet var et avslappet smil. Der håndhilste han på Rivellino og Jairzinho, som hadde vært hans viktigste støttespillere gjennom turneringen.

			«Vi følger deg, konge», sa Rivellino og klappet Pelé på skulderen. «La oss ta med pokalen hjem.»

			«Ikke vær bekymret, vi skal sørge for at det blir en perfekt avslutning», la Jairzinho til. «Det fortjener du.»

			«Dere er best, gutter», svarte en emosjonell Pelé.

			Bruset som kom fra publikum da lagene gikk ut på banen, ga ham gåsehud, og han ble enda mer oppildnet da han stod sammen med lagkameratene under nasjonalsangen.

			«Gjør dere klare for nok et VM-show!» ropte Zagallo da Pelé jogget bort til sidelinjen for å hente en ball.

			Pelé blunket. «Det er planen!» svarte han.

			Han visste at Italia kom til å gjøre alt de kunne for å stoppe ham og gjøre ham frustrert. Det var den åpenbare strategien. Og ganske riktig, med en gang han fikk ballen, svermet det to eller tre italienske forsvarere rundt ham som skulle sette en stopper for de velkjente dribleraidene hans.

			Så fikk Brasil innkast like ved cornerflagget. Tostão kastet til Rivellino, som akkurat rakk å slå et innlegg inn foran mål før en italiensk forsvarer taklet ham. Pelé skjønte med en gang hvor ballen kom til å lande, og snek seg inn ved bakre stolpe.

			Han kom seg høyere opp i luften enn forsvareren, og den knallharde headingen hans suste forbi den italienske keeperen og inn i nærmeste hjørne.

			Mååååååååååååååååååååååååååål!

			Pelé følte en bølge av glede skylle gjennom kroppen, og stormet av gårde for å feire. «Kom igjen!» ropte han.

			Jairzinho kom løpende og løftet ham opp, før resten av laget kastet seg over dem.

			«Ustoppelig!» ropte Rivellino for å bli hørt over bruset fra publikum. «Kong Pelé gjør det igjen!»

			Pelé svevde nesten da han gikk tilbake til midtstreken. For en følelse! Fansen skrek, jublet og klemte hverandre, lykkelige over å få oppleve enda et stort Pelé-øyeblikk. Spenningen steg på hele stadion hver gang han fikk ballen, og Italia slet med å håndtere farten og fintene til de brasilianske angrepsspillerne.

			Men en forsvarstabbe gjorde at Italia enkelt kunne utligne, og plutselig stod det 1–1.

			«Det går bra!» ropte Pelé ved synet av de nervøse ansiktene til lagkameratene. Han klappet oppmuntrende. «Vi scorer et mål til.»

			Brasil presset på igjen. Pelé var nok en gang nære på å score ved bakre stolpe. Så smelte Gérson ballen i nettet fra kanten av sekstenmeteren. 2–1!

			Pelé hoppet opp i luften. «For et skudd!» ropte han lettet. Nå var Brasil tilbake på sporet og sultne på flere mål.

			Mens Gérson gjorde seg klar til å ta et frispark nær midtstreken, gikk Pelé på løp og pekte hvor han ville ha pasningen. Gérson sendte ballen over det italienske forsvaret, og Pelé var som vanlig et skritt foran.

			De fleste trodde at han kom til å heade ballen mot mål eller forsøke å dempe den med brystet for så å kunne skyte, men Pelé hadde alltid god oversikt over hva som skjedde rundt ham. I øyekroken så han Jairzinho komme spurtende inn i boksen, og han dempet headingen ned til ham. Jairzinho løp så fort at han ikke klarte å få kontroll på ballen, og han fikk aldri helt kontakt med den. Det var likevel nok til å lure keeperen, og ballen trillet inn i mål. 3–1!

			Pelé så hvordan de italienske spillerne enten holdt hodet i hendene eller stod bøyd over knærne. For dem var det en lang vei å gå for å vinne kampen.

			«Vi må holde ballen i laget», sa han til Rivellino og Gérson. «Vi er så nære nå!»

			Han visste at de bare måtte la minuttene tikke, samtidig som angrep var det beste forsvar. Jairzinho dempet en langpasning ute på venstrevingen, før han skar innover i banen og sentret til Pelé.

			Pelé visste nøyaktig hva han skulle gjøre før ballen kom til ham. Han kunne føle at kaptein Carlos Alberto var på løp fremover fra høyrebacken, og trillet rolig en pasning videre til ham. Den hadde perfekt hastighet – ikke for hard, ikke for løs – og Carlos dundret ballen i mål. 4–1!

			Nå kunne festen virkelig begynne! Det var et fantastisk mål som kronet en utrolig prestasjon fra et lag som hadde spilt strålende fotball gjennom hele mesterskapet. Da dommerne blåste av kampen, stormet fansen ut på banen.

			Før han en gang hadde rukket å løfte armene i været, var Pelé omringet av fans, lagkamerater og til og med noen av de italienske spillerne. Han ble gratulert med klemmer og håndtrykk, og folk ville ha drakta, shortsen og fotballskoene hans. Drakta var det første som forsvant, og så løftet lagkameratene ham opp på skuldrene og bar ham rundt stadion. De visste godt hva det betød for Pelé å være på toppen av verden igjen.

			Det fløy konfetti fra stadiontaket da Pelé fulgte Carlos Alberto opp trappene for å ta imot trofeet. Der stod det! VM-trofeet, skinnende blankt, klart til å løftes av det brasilianske laget.

			Endelig holdt Pelé trofeet i hendene. Han stirret på det med et stort smil om munnen. Han hadde sett for seg dette øyeblikket mange ganger, at han skulle få holde den største pokalen av dem alle for tredje gang, og han hadde aldri vært stoltere eller lykkeligere. 

			Publikum ropte navnet hans, og overalt vaiet det brasilianske flagg.

			Da laget var samlet på banen igjen, klemte han Zagallo. «Vi klarte det!» sa Pelé. «Brasil er mestere igjen!»

			Spillerne visste at festen langt ifra var over da de gikk om bord på flyet som skulle ta dem hjem. Men enn så lenge var Pelé fornøyd med å kunne lene hodet tilbake i setet, lukke øynene og se tilbake på sitt bemerkelsesverdige fotballiv.

